
Lo latin qu'ei ua lenga anciana deu grop indoeuropèu, deu 
sosgrop italic com l'òsc, l'ombrian... A l'origina, ne's parlava 
pas qu'au parçan de Laci, a l'entorn de Roma. La conquista 
romana d'Itàlia, puish de las regions riberesas deu Bacin 
Mediterranèu e, au nòrd, dinc a Ren e Danubi, qu'estó 
l'encausa de l'espandiment extraordinari deu latin. S'en 
Orient, lo grèc conservè la plaça de lenga oficiau e de la 
cultura aquesida arron las conquistas d'Alexandre, en 
Occident qu'assumí lo medish ròtle, penetrant Gàllia, 
Espanha, Illíria, Africa e Dàcia peu biaish de 
l'administracion imperiau, de la difusion de la cultura 
dominanta dens los elèits provinciaus, deus camps de 
legionaris e deu comèrci. 

Arron la caduda de l'Empèri Roman, qui avó lòc en 476, lo 
latin qu'evoluí de faiçon diferenta dens cada grana region 
d'Occident, segon las costumas lingiiisticas deus pòbles dejà 
en plaça (substrat) o deus invadidors (superestrat), e pòc a 
pòc que'n gessín lengas navèras, emparentadas mes 
diferentas, qui forman lo grop de las lengas romanicas. 
Aqueth grop de lengas que compren l'occitan, lo catalan, lo 
francés, lo castelhan o espanhòu, l'aragonés, l'asturian, 
l'italian, lo portugués , lo galèc , lo sarde, lo romanés, lo 
romanch, lo ladin, lo friolan e lo francoprovençau o arpitan. 

Omnes homines liberi aequique 
dignitate atque juribus nascuntur. 
Ratione conscientiaque praediti sunt et 
alii erga alios cum fraternitate se 
gerere debent. 

